**HMS** KONFIRMANTLEIREN PÅ MJUKLIA

Vi ønsker alle dere flotte konfirmanter velkommen til Mjuklia leirsted på Berkåk. Det er vårt mål at leiren skal bli en god opplevelse med tid til å lære, oppleve, undres, utfordres og trives. Vi ønsker å synliggjøre ansvarsforholdet mellom leiren og den enkelte deltaker, med sikte på å gi konfirmantene en så sikker, trygg og god leiropplevelse som mulig!

Leiren er et samarbeid mellom NMSU og menigheter i Den norske kirke. NMSU er ungdomsorganisasjonen til Det norske misjonsselskap som menighetene lager leir sammen med.

**Tilrettelegging**

Det vil alltid være noen som trenger litt ekstra hjelp for å kunne delta på en god måte. Det kan handle om sykdom, funksjonsnedsettelse, mobbing eller utestenging. Noen opplever sosial utrygghet og har behov for en trygg person som er tett på. Konfirmantleiren har gruppeledere som kan være ekstra observante for å hjelpe konfirmantene til å samarbeide og se hverandre. Når dette ikke er tilstrekkelig, har vi også ledere som kan følge enkeltkonfirmanter.

**For å kunne legge til rette for små og store behov er det viktig at dere tar kontakt med konfirmantansvarlig i menigheten.**

**Mobiltelefon på leir**

Konfirmantleiren ønsker å ha mobilfri tid store deler av dagen. Mobilbruken øker og det stjeler mye oppmerksomhet. Det legges ned mye arbeid i å lage et hyggelig og lærerikt program på leiren. Dette ønsker vi at du skal delta på. Mobilene samles inn under frokosten og oppbevares på et mobilhotell frem til ca. 12.00. Fra 12.00 – 16.00 har dere tilgang på mobilen deres. Fra 16.00 – 23.00 vil mobilen også være på et mobilhotellet. Fra 23.00 har dere tilgang på mobilen. Voksne ledere vil ta ansvar for dette sammen med gruppelederne.

**HMS-plan**

Ledergruppa for konfirmantleiren jobber hele tiden med sikkerheten rundt leiren. Her er ulike risikoforhold vurdert og tiltak satt inn, både når det gjelder det fysiske og det psyko-sosiale miljøet.

**Bilder og film**

Leiren har ledere som tar bilder og lager filmer fra leiren. Dette brukes på nettsider, i menigheten og menighetsblader.

De fleste bildene er oversiktbilder og bilder fra programmet på leiren. De som tar bilder er bevisste på hva de fotograferer. Det blir nøye vurdert hva som legges ut.

Se bak hva dere må underskrive før leir:

**DETTE ER REGLER DU** FORPLIKTER DEG **TIL Å FØLGE PÅ LEIR:**

* Verdisaker, dyre klær og mobiltelefon tas med på eget ansvar. Lading er ikke tillatt på natt (Powerbank er ok)
* Respekter reglene for mobilbruk.
* Bading skjer kun på angitte steder og med badevakt tilstede.
* Kanoer og padlebrett brukes bare når en ansvarlig leder med livredningskurs er tilstede.
* Det brukes alltid redningsvest i kanoer og på padlebrett og andre vannaktiviteter.
* Det må vises forsiktighet for å unngå skader. Alle må rette seg etter instrukser som blir gitt i forbindelse med aktivitetene.
* Rommene skal være en frisone. Alle må være enige før det mottas besøk på rommet. Seksuell omgang er ikke tillatt på leir. (Norsk lov har en nedre aldersgrense på 16 år)
* På dagtid vil rommene være låst når det er program. Det gjør vi for at ikke andre skal gå inn på ditt rom. Mjuklia har også det siste året hatt besøk av tyver utenfra på dag- og ettermiddagstid.
* Om natta skal det være ro. Dere bor mange sammen, og vi vet at flere får ødelagt leiren fordi andre bråker. Alle trenger søvn for å ha en bra leir.
* Det er våkne nattevakter i leiren som du kontakter hvis du trenger hjelp.
* Hvis deltakere er ute om natta, vil hovedleder eller ansatte i menigheten ringe foresatte. Hvis ikke konfirmanten kommer tilbake til leiren, må foresatte hente sin konfirmant.
* Det forventes deltagelse på alt program. Dette innebærer gruppemøter, fellessamlinger, miljøaktiviter o.l. Sykdomsfritak avtales med menighetsleder.
* Hvis du skal besøke noen eller dra bort fra leirområdet, så må hovedleder fra menigheten din ha beskjed.
* Hærverk må erstattes.
* Rusmidler eller andre ruspåvirkende stoffer, e-sigaretter, røyk, tobakk og snus er forbudt på leiren. Ved mistanke om bruk av alkohol vil testing og søk i bagasje bli gjennomført uten forvarsel. Energidrikk er heller ikke tillatt.

Vi har sammen gått gjennom punktene over her

Vi har forstått hva som forventes av oss

Jeg kan motta innbydelse til seinere leirer i NMSU Nei Ja

........................ (Sted)............ (Dato)

Konfirmantens underskrift Foresattes underskrift

(Leveres til ditt kirkekontor i god tid før leiren)